AFRIKAANSE OPSOMMING: Terahertsstraling word deesdae wyd in die sekuriteits, inligting-en-kommunikasie en biomediese sektore aangewend. Die gepastheid van terahertsstraling (THz) vir ’n spesifieke toepassings hang af van die eienskappe van die materiale wat ondersoek word. Vir die uitvoer van sulke eksperimente word ’n THz-spektroskopie sisteem benodig vir die opwekking en meting van THz-straling. In hierdie tesis word so ’n THz-spektroskopie sisteem beskou en gekarakteriseer. In die sisteem word van ’n femtosekondelaser (fs) gebruik gemaak in ’nn pomp-en-proef opstelling vir die uitstraling en meting van THz-straling. Die beginsels rakende die opwekking van THz-straling, deur gebruik te maak van ’n antenna wat deur ’n fs-laser geskakel word, asook die beginsels van die spektroskopiese tegniek, met toepaslike verwysings, word in die tesis aangebied. Deur gebruik te maak van’n kommersiële THz opstelling is bekende spektra gemeet om die korrekte funksionering (vir kalibrasie doeleindes) na te gaan en om ondervinding op te doen in die interpretasie van hierdie spektra. ’n X-Y-translasie toestel is tot die opstelling bygevoeg om THz-afbeelding moontlik te maak en sodoende hierdie beginsel te illustreer.